### מדריך למורה

### מסכת ביכורים רק ג משנה ג

# הדרך לירושלים

מתקרבים לירושלים! ההתרגשות הולכת וגוברת!

**משך ההוראה**: שיעור אחד.

נוסח המשנה

## הַקְּרוֹבִים מְבִיאִים תְּאֵנִים וַעֲנָבִים, וְהָרְחוֹקִים מְבִיאִים גְּרוֹגְרוֹת וְצִמּוּקִים.

## וְהַשּׁוֹר הוֹלֵךְ לִפְנֵיהֶם, וְקַרְנָיו מְצֻפּוֹת זָהָב, וַעֲטָרָה שֶׁל זַּיִת בְּרֹאשׁוֹ.

## הֶחָלִיל מַכֶּה לִפְנֵיהֶם, עַד שֶׁמַּגִּיעִים קָרוֹב לִירוּשָׁלַיִם.

## הִגִּיעוּ קָרוֹב לִירוּשָׁלַיִם, שָׁלְחוּ לִפְנֵיהֶם, וְעִטְּרוּ אֶת בִּכּוּרֵיהֶם.

## הַפַּחוֹת, הַסְּגָנִים וְהַגִּזְבָּרִים יוֹצְאִים לִקְרָאתָם. לְפִי כְּבוֹד הַנִּכְנָסִים הָיוּ יוֹצְאִים.

## וְכָל בַּעֲלֵי אֻמָּנִיּוֹת שֶׁבִּירוּשָׁלַיִם עוֹמְדִים לִפְנֵיהֶם וְשׁוֹאֲלִין בִּשְׁלוֹמָם: "אַחֵינוּ אַנְשֵׁי הַמָּקוֹם פְּלוֹנִי, בָּאתֶם לְשָׁלוֹם!"

מבנה:

1. זיהוי חלקי המשנה, רישא מציעתא וסיפא.
2. זיהוי הפירות שנזכרו ברישא.

תוכן

רישא:

## הַקְּרוֹבִים מְבִיאִים תְּאֵנִים וַעֲנָבִים, וְהָרְחוֹקִים מְבִיאִים גְּרוֹגְרוֹת וְצִמּוּקִים.

הבנת הדין – מדוע מי שגר קרוב מביא את הפירות טריים ומי שגר רחוק מביא פירות מיובשים?

התאמה בין איורים של סלי ביכורים למקום המגורים של אנשים שונים.

מציעתא:

## וְהַשּׁוֹר הוֹלֵךְ לִפְנֵיהֶם, וְקַרְנָיו מְצֻפּוֹת זָהָב, וַעֲטָרָה שֶׁל זַּיִת בְּרֹאשׁוֹ.

## הֶחָלִיל מַכֶּה לִפְנֵיהֶם, עַד שֶׁמַּגִּיעִים קָרוֹב לִירוּשָׁלַיִם.

כאן נתאר את התהלוכה החגיגית, ונשתדל להמחיש את האווירה המיוחדת ששררה בזמן המסע.

סיפא:

1. התארגנות מביאי הביכורים בהגיעם סמוך לירושלים:

## הִגִּיעוּ קָרוֹב לִירוּשָׁלַיִם, שָׁלְחוּ לִפְנֵיהֶם, וְעִטְּרוּ אֶת בִּכּוּרֵיהֶם.

1. שליחת שליחים להודיע שהגיעו.
2. עיטור הביכורים – כדי שהביכורים יהיו יפים ונאים, היו מקשטים אותם בפירות טריים (בהמשך הפרק נראה שנחלקו התנאים האם דווקא בפירות משבעת המינים או גם בפירות אחרים), וכן היו מוסיפים יונים, שאת חלקן היו קושרים לסלים ואת חלקן היו מחזיקים בידיים (בהמשך נראה מה היו עושים עם היונים הקשורות ומה עם אלו שהיו מחזיקים בידיים).
3. יציאת חשובי העיר לקראת התהלוכה:

## הַפַּחוֹת, הַסְּגָנִים וְהַגִּזְבָּרִים יוֹצְאִים לִקְרָאתָם. לְפִי כְּבוֹד הַנִּכְנָסִים הָיוּ יוֹצְאִים.

מדובר בבעלי תפקידים שונים, הפחות הוא סגן הכוהנים (מלשון סגן – קצין), הסגנים הם סגני הלווים, והגזברים אלו האנשים הממונים על אוצר המקדש. לדעתנו מספיק לציין שאלו בעלי תפקידים חשובים.

1. קבלת הפנים של אנשי ירושלים ובעלי המלאכה לכבוד מביאי הביכורים:

## וְכָל בַּעֲלֵי אֻמָּנִיּוֹת שֶׁבִּירוּשָׁלַיִם עוֹמְדִים לִפְנֵיהֶם וְשׁוֹאֲלִין בִּשְׁלוֹמָם: "אַחֵינוּ אַנְשֵׁי הַמָּקוֹם פְּלוֹנִי, בָּאתֶם לְשָׁלוֹם!"

ניסינו לחוות יחד עם בני המשפחה את השמחה על קבלת הפנים המיוחדת שלה הם זוכים בהיכנסם לעיר. אין זה מובן מאליו כלל. הצגנו גם את זווית הראייה ההפוכה, של בעלי המלאכה בירושלים, ששמחים על הגעת אנשי הגליל לעיר, ושמחים ל'עשות כבוד' לאלו שהשקיעו כל כך במצוות הביכורים.

משמעות

אומן: אני מאוד מתרגש שהגעתם. יישר כח! חזקו ואמצו! הנה מים ואוכל, אתם בטח רעבים וצמאים אחרי שהלכתם דרך ארוכה כל כך מהגליל הרחוק לירושלים.

הילדה: תודה רבה לך! קבלת הפנים הזאת ממש מחממת את הלב. בכל פעם שמגיעים מביאי ביכורים כל האומנים מפסיקים לעבוד ועומדים ומקבלים את פני הבאים?

האומן: כן. אנו שמחים לקבל את פני מביאי הביכורים! אנחנו מאוד מכבדים ומעריכים את המאמץ הגדול שעשיתם בשביל לקיים את המצוָה.

משימה:

באֵילו דרכים אתם מכבדים ומעריכים את מי שעושה מצוָה?

מושגי תוכן

במשנה זו מושגי תוכן רבים, והם ופירושיהם מפורטים בפירושי המילים בחוברת.